**ЗАКОН ЗА ПРОБАЦИЈА**

**Глава I.**

**ОСНОВНИ ОДРЕДБИ**

Содржина на законот

Член 1

Со овој Закон се уредува постапката и пробациските работи за извршување на алтернативните мерки условна осуда со заштитен надзор, општокорисна работа и куќен затвор и обврски изречени во кривична постапка согласно закон (во понатамошниот текст: алтернативни мерки и обврски), кои се извршуваат во заедницата, целта, содржината и начинот на извршување, положбата на лицата во постапката и надзор над извршувањето.

Цел на извршувањето

Член 2

Извршувањето на алтернативните мерки и обврски изречени во кривична постапка е со цел заштита на заедницата од криминал и ресоцијализација и реинтеграција на лицата на кои им се изречени.

Поим и начин на извршување на пробациските работи

Член 3

1. Пробациски работи се збир на активности за извршување на алтренативните мерки условна осуда со заштитен надзор, општокорисна работа и куќен затвор, изречени на полнолетни сторители на кривични дела, надзор над извршувањето на обврски кои на осомничените им се определени при условно одлагање на кривичното гонење, а за кои е надлежна Пробациската служба вршење на проценка на ризик на обвинети лица во текот на судската постапка согласно закон, спроведување на надзор над условно отпуштено осудено лице и спроведување на електронски надзор во сите случаи кога е изречен согласно закон;
2. Пробациските работи ги извршуваат пробациски службеници од Пробациската служба, врз основа на одлука на јавен обвинител, барање или одлука на суд во тек на судската постапка и врз основа на правосилна и извршна судска одлука.

**Глава II.**

**ОРГАНИЗАЦИЈА И НАДЛЕЖНОСТИ НА ПРОБАЦИСКА СЛУЖБА**

Организација на пробациската служба

Член 4

1. Извршувањето на пробациски работи го спроведува Пробациска служба во рамките на Управата за извршување на санкциите (во понатамошниот текст Управата).
2. Пробациската служба се организира на централно ниво како организациона единица во рамки на Управата и на локално ниво преку канцеларии на подрачјето на основните судови со проширена надлежност.
3. Со општите акти за организација и систематизација на работите и задачите на Управата се определуваат организационите единици за извршување на функциите на Пробациската служба.
4. Вработените во Пробациската служба имаат статус на административни службеници.
5. Општите акти од ставот (3) на овој член ги носи директорот на Управата.
6. Во извршување на пробациските работи органите на државната власт, научни и други установи, органи на локалната самоуправа и други институции или правни лица се должни да соработуваат и да ги даваат потребните информации на Пробациската служба, без надомест.

Надлежност на Пробациската служба

Член 5

1. Пробациската служба на централно ниво е надлежена да го организира, спроведува и врши надзор над извршувањето на пробациските работи.
2. Начинот на спроведување на стручно - инструкторкиот инспекциски надзор над месно надлежните пробациски канцеларии се пропишува со посебно Упатство кое го донесува директорот на Управата.
3. За извршување на пробациските работи месно надлежна е канцеларијата на Пробациската служба според местото на живеалиште односно престојувалиште на лицето спрема кое се извршуваат пробациски работи.

Службена легитимација

Член 6

1. Пробацискиот службеник поседува службена легитимација, како службена исправа со која го докажува службеното својство, идентитетот и овластувањата за извршување на пробациски работи.
2. Формата, содржината на образецот и употребата на службената легитимација на пробацискиот службеник се пропишани со посебен акт, кој го носи директорот на Управата.

**Глава III.**

**ПОЛОЖБА НА ЛИЦАТА СПРЕМА КОИ СЕ ИЗВРШУВААТ ПРОБАЦИСКИ РАБОТИ**

Основни начела при извршување на пробациските работи

Член 7

1. На лицето спрема кое се извршуваат пробациски работи му се гарантираат правата утврдени со Уставот на Република Македонија, со овој закон и ратификуваните меѓународни договори.
2. Лицата спрема кои се извршуваат пробациски работи се ограничуваат во правата само во границите неопходни за остварување на целта на нивното извршување, а врз основа на закон.
3. Правилатa за извршување на пробациските работи се применуваат непристрасно.
4. Забранета е секоја директна или индиректна дискриминација, повикување и поттикнување на дискриминација и помагање во дискриминаторско постапување врз основа на пол, раса, боја на кожа, род, припадност на маргинализирана група, етничка припадност, јазик, државјанство, социјално потекло, религија или верско уверување, други видови уверувања, образование, политичка припадност, личен или општествен статус, ментална и телесна попреченост, возраст, семејна или брачна состојба, имотен статус, здравствена состојба или која било друга основа која е предвидена со закон или со ратификуван меѓународен договор.
5. Со лицата спрема кои се извршуваат пробациски работи се постапува човечно, со почитување на човековата личност и достоинство, зачувување на нивното телесно и душевно здравје, водејќи притоа сметка за остварување на целите на одделните мерки.
6. Со лицата спрема кои се извршуваат пробациски работи се постапува на начин кој во најголема можна мера одговара на нивната личност.
7. Пробациски работи може се извршат само врз основа на лична согласност на лицето, освен доколку со закон не е поинаку определено.

Права и обврски на лицата спрема кои се извршуваат пробациски работи

 Член 8

1. Лицето спрема кое се спроведува извршувањето на пробациски работи правото на здравствена заштита го остварува согласно општите прописи за здравствена заштита.
2. На лицето спрема кое се спроведува извршувањето на пробациски работи му се гарантира заштита на личноста и тајност на личните податоци.
3. Лицето спрема кое се спроведува извршувањето на пробациски работи има право на увид во своето досие, освен во стручните мислења на пробациските службеници и други стручни лица, како и податоци кои се однесуваат на трети лица.
4. Лицето спрема кое се спроведува извршувањето на пробациски работи има право на приговор до директорот на Управата, за работата на пробацискиот службеник ако смета дека со постапувањето на пробацискиот службеник му се повредени неговите права.
5. Пробацискиот службеник на чие постапување се однесува приговорот е должен писмено да одговори на наводите од приговорот во рок од 3 дена од денот на приемот на истиот.
6. Директорот на Управата ќе одлучи по приговорот во рок од 8 дена од денот на приемот на приговорот.
7. Против одлуката на директорот на Управата лицето спрема кое се спроведува извршувањето на пробациски работи има право на жалба во рок од осум дена до министерот за правда.
8. Лицето спрема кое се спроведува извршувањето на пробациски работи со своерачен потпис потврдува дека ја прифаќа индивидуалната програма за третман.
9. Лицето спрема кое се спроведува извршувањето на пробациски работи може да го промени местото на живеалиште односно престојувалиште само по прибавена согласност на органот или судот со чија одлука е изречена алтернативната мерка или посебната обврска. Молбата за добивање на согласност за промена на живеалиште односно престојувалиште се поднесува преку месно надлежната пробациска канцеларија.

Евиденција

Член 9

1. Евиденција за извршување на пробациските работи водат пробациските канцеларии на локално ниво.
2. Евиденцијата се водиелектронски.
3. Во рамки на евиденцијата се водат регистар и досиеја за лицата спрема кои се извршуваат пробациски работи.
4. Управата за извршување на санкциите води единствен регистар за лицата над кои се извршуваат пробациски работи.
5. Формата, содржината и начинот на водење на евиденцијата со го пропишува директорот на Управата со посебен акт.

Индивидуална програма за третман

Член 10

1. Пробацискиот службеник изготвува Индивидуална програма за третман за секое лице спрема кое се извршуваат пробациски работи.
2. Индивидуалната програма за третман се изготвува на основа на извршена проценка на личноста, личните прилики, здравствената состојба, стручните квалификации, проценката на ризик и потреби на лицата над кои се извршуваат пробациски работи. Индивидуалната програма за третман се изготвува во соработка со лицето над кое се извршуваат пробациските работи.
3. Индивидуалната програма за третман се состои од методи, постапки и рокови за нејзино спроведување, носителите на одделни активности и други податоци и пробациски работи од значење за извршувањето на алтернативните мерки и посебните обврски.
4. Лицето спрема кое се извршуваат пробациски работи се запознава со содржината на Индивидуалната програма за третман како и со последиците од неизвршување на обврските, ја прифаќа со своерачен потпис, по што е обврзан да ги исполни утврдените постапки и мерки.

**ГлаваIV.**

**ИЗВРШУВАЊЕ НА ПРОБАЦИСКИ РАБОТИ**

Член 11

1. Пробациските работи се состојат од следните активности:
* надзор над извршувањето на обврските кои на осомничениот му се определени со решение на јавниот обвинител за условно одлагање на кривичното гонење;
* изработка на извештаи на барање на јавниот обвинител;
* изработка на извештаи за извршена проценка на ризик на обвинети лица, во текот на судска постапка, во согласност со закон;
* вршење на заштитен надзор изречен со условна осуда или условен отпуст;
* организирање и надзор над извршувањето на општокорисна работа;
* изработка на извештаи за казнено-поправни установи кога за тоа ќе се јави потреба;
* вршење надзор со употреба на електронски алатки согласно закон;
* други работи кои се од значење за извршувањето на алтернативните мерки и обврски;
1. Начинот на работа на пробациските службеници при извршување на пробациските работи поблиску се уредува со акт кој го носи директорот на Управата.
2. Начинот на извршување на електронски надзор поблиску се уредува со акт кој го носи директорот на Управата.
3. **Извршување на обврските определени врз основа на одлука на јавниот обвинител**

Член12

Ако јавниот обвинител условно го одложи кривичното гонењеи на осомничениот му определи обврски за чие извршување е надлежна пробациската служба, решението за одложување на кривично гонење во рок од 15 дена од неговото донесување заедно со податоци за личноста на осомничениот, го доставува до месно надлежната пробациска канцеларија заради надзор над извршувањето на обврските.

Член 13

1. Пробацискиот службеник е должен во рок од 15 дена од приемот на одлуката да ги преземе потребните пробациски работи за нејзино извршување.
2. По потреба во зависност од видот на определените обврски пробацискиот службеник прибира податоци од семејството на обвинетиот, Министерството за внатрешни работи, установи за здравствена и социјална заштита, од работодавецот на осомничениот или од други правни субјекти.
3. Осомничениот на кој со одлука на јавниот обвинител му се определени обврски, должен е да ги исполни обврските кои му се наложени во рок и на начин определени со одлуката.

Член 14

1. Ако осомничениот не ги исполнува, започнал, но не ги довршил обврските или е оправдано спречен да ги исполни обврските, месно надлежната пробациска канцеларијае должна без одлагање, а најдоцна во рок од 3 дена да го извести надлежниот јавен обвинител.
2. Кога осомничениот ќе ги исполни определените обврски, пробацискиот службеник за тоа без одлагање, а најдоцна во рок од 3 дена го известува надлежниот јавен обвинител.
3. По барање на јавниот обвинител пробациската служба до јавниот обвинител доставува Извештај за спроведувањето на определените обврски.
4. **Извршување на посебни обврски определени во текот на судска постапка**
	1. **Проценка на ризик на обвинет**

Член 15

По барање на судот, во текот на судската постапка месно надлежната пробациска канцеларија ги врши следните пробациски работи:

* го повикува обвинетиот на разговори;
* врши увид во документацијата за обвинетиот (обвинителен акт/предлог, наоди и мислења од лекар и други стручни лица, извештаи од Центарот за социјална работа и други) и прибира други потребни податоци за обвинетиот од други органи,институции и организации.
* врши проценка на ризик на обвинетиот преку употреба на Инструмент за проценка на ризик;
* доставува Извештај до судот за извршената проценка на ризик со предлог за видот на кривичната санкција за обвинетиот
* врши други работи во согласност со закон.
	1. **Извршување на мерката куќен притвор**

Член 16

1. Судот без одлагање, а најдоцна во рок од 24 часа ја доставува одлуката за определување на мерка куќен притвор со електронски надзор до организационата единица во Управата, која ги врши пробациските работи.
2. Ако со судската одлука е определено дека мерката куќен притвор ќе се изврши со примена на електронски надзор, опремата за електронски надзор ќе се активира веднаш по доставувањето на одлуката од ставот 1 на овој член.
3. Опремата за електронски надзор на обвинентите лица ја поставува пробациски службеник кој ги дава потребните упатства за нејзино користење. Пробациската служба управува со опремата со која се следи движењето на обвинетиот и неговата местоположба во просторот.
4. При вршењето на надзорот над спроведувањето на мерката од став 1 на овој член пробациските службеници соработуваат со Министерството за внатрешни работи или други надлежни државни органи.

Член 17

1. Во случај на прекршување на ограничувањата кои на обвинетиот му биле определени од страна на судот, пробацискиот службеник без одлагање, а најдоцна во рок од 3 дена ги известува надлежниот суд, Министерството за внатрешни работи и организационата единица во Управата која ги врши пробациските работи.
2. Пробацискиот службеник го известува судот за други околности од значење за примена на електронскиот надзор.
3. **Извршување на алтернативни мерки определени врз основа на судска одлука**
	1. **Извршување на заштитен надзор изречен со условна осуда**

Член 18

1. Правосилната и извршна одлука со која е изречена условна осуда со заштитен надзор судот во рок од 15 дена од денот кога одлуката станала извршна, ја доставува до мeсно надлежната пробациска канцеларија.
2. Заштитниот надзор изречен со условна осуда го извршува мeсно надлежната пробациска канцеларија.
3. Пробацискиот службеник е должен во рок од 15 дена од денот на приемот на одлуката заедно со осуденото лице да изработи индивидуална програма и план за спроведување на заштитниот надзор на осуденото лице во кој го утврдува видот, времетраењето и спроведувањето на надзорот што треба да го остварува во однос на исполнувањето на одделни обврски од страна на осуденото лице и да го запознае со последиците од неизвршувањето на обврските.

Член 19

При извршувањето на условната осуда со заштитен надзор месно надлежната пробациска канцеларија ги врши следните пробациски работи:

* го повикува условно осуденото лице на разговори во текот на времето за проверување;
* определува термини во кои во текот на времето на проверување условно осуденото лице е должно да се пријавува во месно надлежната пробациска канцеларија;
* врши контрола над извршувањето на условната осуда со заштитен надзор и му пружа помош на условно осуденото лице;
* врши увид во документацијата за условно осудено лице (судска одлука,наоди и мислења од лекар и други стручни лица, извештаи од Центарот за социјална работа и други) и прибира други потребни податоци за условно осуденото лице од други органи, институции и организации.
* составува извештаи за извршувањето на условната осуда со заштитен надзор и истите ги доставува до судот кој ја донел одлуката во прв степен и тоа на секои 4 месеци ако заштитниот надзор е определен до 1 година и на секои 6 месеци ако заштитниот надзор е определен над 1 година;
* во случај на отповикување на условната осуда со заштитен надзор до казнено-поправна установа каде што лицето е упатено на издржување на казната затвор, доставува извештај за преземените активности во текот на извршувањето на условната осуда и однесувањето на осуденото лице во текот на времето за проверување.
* води евиденција за извршувањето условната осуда со заштитен надзор и
* врши други работи во согласност со закон.

Член 20

1. Во случај кога условно осуденото лице нема да се јави во определените термини од член 19 став 1 алинеја 1 и 2 од овој закон, месно надлежната пробациска канцеларија, во рок од 24 часа ќе го извести Министерството за внатрешни работи заради обезбедување на присуство на условно осуденото лице.
2. Во случај Министерството за внатрешни работи да неможе да го пронајде условно осуденото лице, должно е да ја извести месно надлежната пробациска канцеларија, која во рок од 24 часа, ги известува судот кој ја донел одлуката во прв степен и секторот за пробација во Управата.

Член 21

1. Месно надлежната пробациска канцеларија при извршувањето на заштитниотнадзор, може на судот да му предложи изречените обврски да ги замени со други или да го продолжи траењето на заштитниот надзор во рамките на времето на проверување.
2. Ако месно надлежната пробациска канцеларија оцени дека целта на оваа мерка е постигната ќе го извести за тоа судот што ја изреко лмерката и може да му предложи да го запре натамошното извршување на заштитниот надзор.
3. Ако осудениот не ги исполнува или неуредно ги исполнува обврските, месно надлежната пробациска канцеларија го опоменува и за тоа веднаш ќе го извести надлежниот суд.
4. Ако условно осуденото лице и по писмената опомена не ги исполнува изречените обврски и не учествува во спроведувањето на индивидуалната програма која му е определена, месно надлежната пробациска канцеларија за тоа најдоцна во рок од 3 дена го известува судот кој ја донел одлуката во прв степен со предлог да ја отповика условната осуда.
	1. **Извршување на општокорисната работа**

Член 22

1. Правосилната и извршна одлука со која е изречена општокорисна работа, судот во рок од 15 дена од денот кога одлуката станала извршна ја доставува до мeсно надлежната пробациска канцеларија и организационата единица во Управата која ги врши пробациските работи.
2. За одлуката од ставот 1 на овој член мeсно надлежната пробациска канцеларија по потреба ги известува Центарот за социјална работа, Агенцијата за вработување, Министерството за внатрешни работи и работодавачот кај кој осуденото лице е во работен однос.

Член 23

При извршувањето на општокорисна работа месно надлежната пробациска канцеларија ги врши следните пробациски работи:

* го повикува осуденото лице на разговор;
* врши увид во документацијата за осудено лице (судска одлука, наоди и мислења од лекар и други стручни лица, извештаи од Центарот за социјална работа и други) и прибира други потребни податоци за осуденото лице од други органи, институции и организации;
* го упатува осуденото лице на извршување на мерката;
* врши надзор над извршувањето на општокорисна работа и му пружа помош на осуденото лице;
* составува извештаи за извршувањето на општокорината работа и ги доставува до судот кој ја донел одлуката во прв степен.
* во случај судот општокорисната работа да ја замени со казна затвордо казнено-поправна установа каде што лицето е упатено на издржување на казната затвор, доставува извештај за преземените активности и однесувањето на осуденото лице во текот на извршувањето на општокорисната работа;
* води евиденција за извршувањето на општокорисната работа и
* врши други работи во согласност со закон.

Член 24

1. Општокорисната работа се извршува во: државни органи, јавни претпријатија, установи, единици на локална самоуправа, хуманитарни организации и во други субјектикои вршат дејност во која може да се оствари целта на извршувањето наопштокорисната работа (во натамошниот текст: правни субјекти).
2. Изборот на правниот субјект кај кој што осуденото лице ќе ја извршува општокорисната работа го врши пробацискиот службеник од месно надлежната пробациска канцеларија по претходно добиени податоци за способностите, стручните квалификации и здравствената состојба на осуденото лице.
3. Општокорисната работа се извршува кај правен субјект според местото на живеалиште односно престојувалиште на осуденото лице.
4. За извршување на општокорисната работа, месно надлежната пробациска канцеларија по претходно добиена согласност од Управата склучува договор за општокорисна работа со правните субјекти од став 1 на овој член со кој се утврдуваат меѓусебните односи помеѓу Пробациската служба, правниот субјект и осуденото лице на кое му е изречена општокорисна работа. Осуденото лице со своерачен потпис на договорот дава согласност за извршување на општокорисна работа.
5. Договорот од став 4 на овој член содржи: времето во кое ќе се врши општокорисната работа, работните задачи кои осуденото лице ќе ги врши, начинот на извршување на општокорисната работа како и правата и обврските на правниот субјект и осуденото лице.
6. Примерок од склучениот договор за општокорисната работа, мeсно надлежната пробациска канцеларија, доставува до судот што ја изрекол мерката, Управата, правниот субјект и осуденото лице.
7. Доколку осуденото лице не даде согласност за извршување на општокорисна работа, месно надлежната пробациска канцеларија за тоа го известува судот кој ја донел одлуката во прв степен.

Член 25

1. Раководителот на месно надлежната пробациска канцеларија или од него овластено лице го упатува осуденото лице на извршување на општокорисна работа кај определениот правен субјект со кој е склучен договорот.
2. Врз основа на склучениот договор пробацискиот службеник изготвува индивидуална програма за работа.
3. За извршување на општокорисната работа осуденото лице нема право на надомест.
4. Директорот на Управата донесува посебен акт за видот, начинот и условите на извршување на општокорисната работа.

Член 26

1. При извршување на општокорисната работа на осуденото лице треба да му бидат обезбедени соодветни услови за работа, почитување на работното време, одмор во текот на работата, дневен и неделен одмор, како и заштита при работа во согласност со општите прописи за заштита при работа.
2. Осуденото лице за време на извршувањето на општокорисната работа од страна на Управата се осигурува во случај на повреда при работа.
3. Правото на надомест на штета предизвикана од страна на осуденото лице за време на општокорисната работа се остварува во согласност со општите прописи за надомест на штета.

Член 27

1. Осуденото лице до надлежниот судија за извршување на санкции може да поднесе молба со соодветни докази привремено да му се прекине извршувањето на општокорисната работа во случај на:
* акутна болест;
* ненадејна тешка болест или смрт на член на потесното семејство;
* бременост или родителство до навршување една година старост на детето;
* извршување на итни работи предизвикани од елементарни непогоди со што би се спречило настанување на значителна материјална штета;
1. По молбата за прекин, поднесена од осуденото лице, судијата за извршување на санкции одлучува со Решение, по претходно прибавено мислење од надлежен јавен обвинител.
2. Осуденото лице на кое му е одобрен прекин на извршувањето на општокорисната работа од причини наведени во став 1 алинеи 1, 2 и 3 е должно секој месец да доставува потврда за неговата здравстена состојба до судијата за извршување на санкциите. Ако се утврди дека престанале причините поради кои е одобрен прекинот на извршувањето на општокорисната работа, судијата за извршување на санкции, решението со кое е одобрен прекинот ќе го стави вон сила.
3. Предлог за ставање вон сила на решението може да поднесе и надлежниот јавен обвинител.
4. Решението од став 2 на овој член се доставува до осуденото лице, надлежниот јавен обвинител, месно надлежната пробациска канцеларија и правниот субјект кај кој осуденото лице ја извршува општокорисната работа.
5. Против решението на судијата за извршување на санкции, осуденото лице и надлежниот јавен обвинител имаат право на жалба до кривичниот совет на судот надлежен за извршување на санкцијата во рок од три дена од приемот на решението.
6. Надлежниот судија за извршување на санкциите ќе ја отповика одлуката за прекин за извршување на општокорисна работа доколку се утврди дека причините поради кои е одобрен прекинот престанале да постојат или осуденото лице го користи спротивно на целта заради која е определен.
7. Во случај на прекин на извршувањето на општокорисната работа, времето на прекин не се засметува во вкупното време определено за извршувањето на општокорисната работа.

Член 28

1. Ако осуденото лице не ги исполнува или грубо ги занемарува своите работни обврски, правниот субјект е должен најдоцна во рок од 3 дена да ја извести месно надлежната пробациска канцеларија.
2. Ако месно надлежната пробациска канцеларија утврди дека осуденото лице не ги исполнува или грубо ги занемарува своите работни обврски го повикува осуденото лице на разговор и го опоменува, а за тоа веднаш ќе го извести судот кој ја донел одлуката во прв степен.
3. Како грубо занемарување на работните обврски се смета:
* непочитување на работната дисциплина и работното време;
* доаѓање на работа под дејство на алкохол или опојни дроги;
* оштетување на средствата за работа или предизвикување на друг вид на штета на правниот субјект, вработените во правниот субјект и корисниците на услугите на правниот субјект;
* насилничко, недолично или навредливо однесување или искажување на било каков облик на нетрпеливост спрема вработените во правниот субјект и корисниците на услугите на правниот субјект;
1. Ако осудениот и по писмената опомена продолжи со таквото однесување, месно надлежната пробациска канцеларија ќе му предложи на судот да го замени неизвршениот дел од мерката со парична казна или казна затвор, така што за секои три часа општокорисна работа се засметува една дневна глоба или еден ден затвор.
2. Ако осудениот не ја извршува општокорисната работа изречена како замена за паричната казна или казната затвор, месно надлежната пробациска канцеларија ќе му предложи на судот да донесе одлука за извршување на изречената казна.

Член 29

За време на извршувањето на општокорисната работа месно надлежната пробациска канцеларија најмалку два пати поднесува извештај до судот кој ја донел одлуката во прв степен, од кои еден извештај на половина од извршувањето на општокорисната работа и вториот извештај најдоцна во рок од 15 дена од денот на извршувањето на општокорисната работа.

* 1. **Извршување на куќен затвор**

Член 30

1. Пред донесување на одлуката за определување на куќен затвор со примена на електоронски надзор, судот ќе утврди дали постојат технички и други можности за извршување на казната.
2. Судот во одлуката со која е изречен куќен затвор ќе определи дали куќниот затвор ќе се изврши со или без примена на електронски надзор.

Следење на извршувањето на куќен затвор

Член 31

(1) Правосилната и извршна одлука со која е изречен куќен затвор со електронски надзор судот во рок од 15 дена од денот кога одлуката станала извршна, ја доставува до организационата единица во Управата, која ги врши пробациските работи.

(2) Пробациски службеник од месно надлежната канцеларија изготвува Индивидуална програма за третман и го следи извршувањето на казната од став 1 на овој член.

(3) Ако со судската одлука е определено дека куќниот затвор ќе се изврши со примена на електронски надзор, спроведувањето го врши Пробациската служба.

(4) Опремата за електронски надзор на лицата кои издржуваат куќен затвор ја поставува пробациски службеник кој ги дава потеребните упатства за нејзино користење. Пробациската служба управува со опремата со која се следи движењето на осудениот и неговата местоположба во просторот.

(5) При вршењето на надзорот од став 4 на овој член пробациските службеници соработуваат со Министерството за внатрешни работи или други надлежни државни органи.

Права и обврски на осудените лица

Член 32

(1) Осуденото лице на кое му е определен куќен затвор не смее да ги напушти просториите на своето живеалиште, освен во случаите определени со овој закон.

(2) Лицата од ставот 1 на овој член имаат право на престој надвор од просториите на своето живеалиште во траење од најмногу два часа дневно во период од 13 до 17 часот. Начинот на користење на правото на престој надвор од просториите на живеалиштето – односно дозволениот периметар на движење, се уредува со акт кој го донесува директорот на Управата.

(3) Доколу се утврди прекршување на користење на правото од став 1 на овој член надлежниот судија за извршување на санкции по образложен предлог на надлежен пробациски службеник, ќе донесе одлука за одземање на правото.

(4) Против одлуката на судијата за извршување на сакциите од став 3 на овој член, осуденото лице може да поднесе жалба во рок од три дена од денот на приемот до кривичниот совет на надлежниот суд.

(5) Жалбата од став 4 на овој член не го одлага извршувањето на одлуката.

Причини за (оправдано) напуштање на просториите

Член 33

1. Осуденото лице може да ги напушти просториите на своето живеалиште со одлука на Раководителот на надлежната пробациска канцеларија или друго од него овластено лице во следните случаи:
* поради пружање на нужна медицинска помош на осуденото лице или член на неговото семејство, ако за пружањето на медицинската помош е неопходно напуштање на просториите;
* поради јавување на покана од државен орган;
* поради полагање на испити;
* поради потешка, акутна или хронична болест, заради вршење на редовен здравствен преглед или болничко лекување;
* поради стапување во брак;
* поради смрт на член на потесно семејство;
* поради други оправдани причини за кои осуденото лице може да поденсе молба за напуштање на живеалиштето;
1. Одлуката за напуштање на просториите во кои осуденото лице живее, во случаите од став 1 на овој член, ја донесува Раководителот на надлежната пробациска канцеларија или друго од него овластено лице, по молба на осуденото лице.
2. Одлуката за напуштање на просториите на живеалиште на осуденото лице се доставува до судот и месно надлежната полициска станица.
3. Напуштањето на просториите на живеалиштето односно престојувалиштето може да трае до престанување на причините за кои е одобрено.

Постапка во случај на потреба од итна медицинска интервенција

Член 34

(1) Во случај кога осуденото лице не е во можност однапред да понесе молба за напуштање на просториите, поради потреба од пружање на итна медицинска помош на осуденото лице или член на неговото потесно семејство, осуденото лице може да ги напушити просториите во кои живее, односно престојува.

(2) За напуштањето на просториите од ст.1 на овој член осуденото лице или член на неговото семејство во најкус рок телефонски или на друг начин го известува надлежниот пробациски службеник и му доставува медицински извештај од здравствената установа за здравствената состојба на осуденото лице, односно членот на неговото семејство.

(3) Во случајот од ст.1 на овој член, надлежниот пробацискиот службеник веднаш ја известува Управата.

(4) По прием на извештајот од здравствената установа, ако осуденото лице е задржано на лекување, а на предлог на месно надлежната канцеларијата, раководителот на надлежната пробациска канцеларија или друго од него овластено лицево најкраток рок донесува одлука за напуштање на просториите во кои осуденото лице живее, односно престојува.

Отповикување на одлуката за напуштање на просториите

Член 35

1. Раководителот на надлежната пробациска канцеларија или друго од него овластено лице ќе ја отповика одлуката за напуштање на просториите во кои осуденото лице живее, односно престојува, ако:
* престанале околностите од чл. 34 став 1 на овој закон;
* дополнитело се утврди дека податоците наведени во молбата на осуденото лице, врз основа на кои е донесена одлуката за напуштање на просториите во кои осуденото лице живее, односно престојува се невистинити
* осуденото лице ја злоупотребило дозволата за напуштање на просториите.

Прекин на извршувањето на куќен затвор

Член 36

1. Ако на осуденото лице за време на издржувањето на куќниот затвор му е дозволен престој надвор од просториите во кои што живее односно престојува, од причини наведени во член 33 став 1 алинеја 4 од овој закон, а на болничко лекување е подолго од 15 дена извршувањето на мерката куќен затвор се прекинува додека трае лекувањето. По барањето за прекин се постапува согласно одредбите од Законот за извршување на санкциите.

Известување за кршење на обврските од страна на осуденото лице

Член 37

Пробацискиот службеник, преку организационата единица во Управата, која ги врши пробациските работи го известува судот при кршење на обврските од страна на осуденото лице, односно за околности кои го оневозможуваат извршувањето на одлуката.

Член 38

1. Пробациските службеници од месно надлежната пробациска канцеларија во текот на извршувањето на куќниот затвор му даваат помош и заштита на осудениот согласно со индивидуалниот план за спроведување на мерката.
2. Пробациските службеници од месно надлежната пробациска канцеларија усно го опоменува осудениот, доколку не се придржува на забраната за напуштање на домот и за тоа го известуваат судот.
3. Доколку осудениот продолжи со таквото однесување, пробациските службеници од месно надлежната пробациска канцеларија ќе му предложат на судот заменетата казна затвор целосно да се изврши во казнено-поправнаустанова.
	1. **Извршување на условен отпуст**

Член 39

1. Во месните пробациски канцеларии на чие подрачје се наоѓа седиште на казнено-поправна установа се определува еден или повеќе пробациски службеници за следење на однесувањето на осудените лица во текот на издржувањето на казната затвор во таа установа.
2. Пробацискиот службеник во казненено-поправната установа за осудените лица кои ги исполнуваат законски предвидените услови за условен отпуст ги врши следните пробациски работи:
* изработува проценка на ризиците иусловитеза прифаќање на осуденото лице во заедницата;
* ја утврдува можноста за продолжување на спроведувањето на обврските утврдени со Индивидуалната програма за работа при извршувањето на казната затвор (продолжување на образованието, продолжување на лекување или одвикнување од зависности, продолжување со други посебни програми).
* прибира и доставува податоци за можноста за сместување и вработување на осуденото лице;
* прибира и други податоци и соработува со Центрите за социјални работи
1. За утврдените околности од ставот 1 од овој член, пробацискиот службеник доставува писмен извештај до директорот на казнено-поправната установа.
2. За осудените лица за кои е утврдено дека ги исполнуваат законски предвидените услови за условен отпуст и за кои пробацискиот службеник во извештајот дава позитивно мислење, директорот на казнено-поправната установа е должен да поднесе предлог за условен отпуст на осудено лице до судот кој ја донел одлуката во прв степен.
3. Пробацискиот службеник изработува писмен извештај од ставот 3 на овој член и по барање на надлежен суд во случај кога е поднесена молба за условен отпуст на осуденото лице.

Надзор над условно отпуштеното лице

Член 40

1. Решението за условен отпуст надлежниот суд го доставува до месно надлежната пробациска канцеларија спрема местото на живеалиште односно престојувалиште на осуденото лице, односно местото на отпуст на осуденото лице, во рок од 3 дена од денот на донесување на истото.
2. За решението од ставот 1 на овој член месно надлежната пробациска канцеларија ги известува Центарот за социјална работа, Агенцијата за вработување, работодавецот кај кои осуденото лице работи односно било вработено и соодветна здравствена установа, Министерството за внатрешни работи и други правни субјекти во зависност од обврските утврдени во решението за условен отпуст.
3. Судот во решението ќе определи дали над условно отпуштеното лице ќе се применат мерки за примена на електронски надзор.

Член 41

1. Во извршувањето на обврските утврдени со решението за условен отпуст, месно надлежната пробациска канцеларија ги врши следните работи:
* го повикува осуденото лице на разговор;
* врши увид во документацијата за осудено лице (судска одлука, наоди и мислења од лекар и други стручни лица, извештаи од Центарот за социјална работа и други) и прибира други потребни податоци за осуденото лице од други органи, институции и организации;
* го предупредува условно отпуштеното лице за последиците од неисполнување на утврдените обврски;
* врши надзор над извршувањето на обврските и му пружа помош на осуденото лице;
* составува извештаи за извршувањето на обврските и ги доставува до судот кој ја донел одлуката во прв степен
* води евиденција за извршувањето на општокорисната работа и
* врши други работи во согласност со закон.
1. Установите и други правни лица во кои осуденото лице извршува обврски утврдени со решението за условен отпуст, ја известуваат месно надлежната пробациска канцеларија за извршувањето на обврските.
2. Месно надлежната пробациска канцеларија може на судот кој ја донел одлуката за условен отпуст да му предложат измени на обврските утврдени со решението за условен отпуст, укинување на обврските, продолжување или намалување на рокот за избвршување на изречените обврски или да предложат нови обврски кои со решението за условен отпуст не биле утврдени.
3. Ако осудениот не ги исполнува или неуредно ги исполнува обврските кои му се определени, месно надлежната пробациска канцеларија го опоменува и затоа веднаш ќе го извести надлежниот суд.
4. Ако условно осуденото лице и по писмената опомена не ги исполнува изречените обврски и не учествува во спроведувањето на индивидуалната програма која му е определена, месно надлежната пробациска канцеларија за тоа го известува судот кој ја донел одлуката во прв степен со предлог да го отповика условниот отпуст.

Член 42

1. Во случај кога условно осуденото лице нема да се јави во определените термини од член 41 став 1 алинеја 1 од овој закон, месно надлежната пробациска канцеларија без одлагање ќе го извести Министерството за внатрешни работи заради обезбедување на присуство на условно осудено лице.
2. Во случај Министерството за внатрешни работи да неможе да го пронајде условно осуденото лице, должно е да ја извести месно надлежната пробациска канцеларија, која без одлагање ги известува судот кој ја доанел одлуката во прв степен и секторот за пробација во Управата.

Соработка во извршувањето на пробациските работи

Член 43

Управата за извршување на санкциите може да склучи договор со здруженија на граѓани и други правни лица кои се регистрирани за вршење на хуманитарни и други слични дејности за соработка во извршувањето на пробациските работи.

Надзор над работата на Пробациската служба

Член 44

(1) Кога пробациската служба во својата работа извршува судски одлуки, надзор над законитоста на работењето на Пробациската служба, врши Државна комисија за вршење на надзор и судијата за извршување на санкциите.

(2) Стручно – инструкторски надзор над извршувањето на пробациските работи и обврски од овој закон врши организациската единица во Управата која врши пробациски работи.

Подзаконски акти

Член 45

Правилниците и Упатствата предвидени со овој Закон ќе бидат донесени во рок од шест месеци од стапувањето во сила на овој Закон.

Примена на законот

Член 46

Со започнувањето на примена на овој Закон, ќе престане примената на Глава XVIII Извршување на алтернативните мерки од Законот за извршување на санкциите (Службен весник на Р.МАкедонија бр. 02/2006, 57/2010, 170/2013, 43/2014, 166/2014, 33/2015).

Овој Закон влегува во сила осмиот ден од денот на објавување во Службен весник на Република Македонија, а ќе започне да се применува девет месеци од донесувањето.

Во рок од три месеци од влегувањето во сила, да се извршат имени и доплнувања во Законот за кривична постапка, Кривичниот законик и Законот за извршување на санкциите (Службен весник на Р.Македонија бр. 02/2006, 57/2010, 170/2013, 43/2014, 166/2014, 33/2015).